B. Bugár, podpredseda NR SR: (2001-10-05):
V. Maňka, poslanec: Vážený pán predsedajúci, vážená pani ministerka, vážené kolegyne, vážení kolegovia, dovoľte mi, aby som predložil pozmeňujúce návrhy k tlači 953. Prečítam ich, je ich viac, máte ich rozdané v laviciach, sú to štyri kategórie. V prvej. V čl. I § 32 ods. 4 písm. a), v čl. I § 42 ods. 4 písm. a) sa slová „danej činnosti“ nahrádzajú slovami „bankových činností a iných činností, ktoré môžu ovplyvniť výkon bankových činností“. Značne všeobecný pojem ustanovenej činnosti tak nahrádzame jasným textom, to je zdôvodnenie. Ďalší bod. V § 37 ods. 4 a 5 sa za slová „činnosti“ dopĺňa čiarka a slová „informácie o opatreniach na nápravu a pokutách, ktoré jej boli uložené podľa tohto zákona“. V tom, čo som vám predložil do lavíc, máte slovíčka „im“, to je preklep. Nechcem to potom zbytočne v legislatívnom procese opravovať, čiže prosím vás, aby ste to „im“ prečiarkli a dali „jej“. Je to jednoznačné a vyplýva to z textu. Zdôvodnenie: V záujme zabezpečenia lepšej informovanosti bankových klientov navrhujeme, aby banky a pobočky v štvrťročných správach o svojej činnosti boli povinné zverejniť aj informácie o tom, či im boli alebo neboli uložené pokuty alebo opatrenia na nápravu, teda či porušovali všeobecné záväzné právne predpisy. Ďalší bod. V § 37 sa za odsek 7 vkladá nový odsek 8, ktorý znie: „(8) Banka a zahraničná banka, ktorá podniká na území Slovenskej republiky, podľa § 2 ods. 6 je povinná poskytnúť záujemcovi na jeho požiadanie kópiu výročnej správy alebo jej časti. Cena za takúto kópiu nemôže byť vyššia ako náklady na jej vyhotovenie.“ Zdôvodnenie je uvedené v texte. Ďalší bod. V § 99 sa na koniec dopĺňa ods. 5, ktorý znie: „(5) Účastník konania, ktorý má sídlo alebo trvalý pobyt v zahraničí, je povinný určiť si svojho zástupcu pre doručovanie na území Slovenskej republiky a písomne oznámiť Národnej banke Slovenska jeho meno, priezvisko a adresu. Ak sa konanie začalo na návrh takéhoto účastníka konania, je účastník konania povinný určiť si zástupcu pre doručovanie v návrhu inak vo svojom písomnom podaní pre Národnú banku Slovenska. Ak si takýto účastník konania neurčí zástupcu pre doručovanie, budú sa pre neho písomnosti ukladať v Národnej banke Slovenska s účinkami doručenia.“ Účelom tohto návrhu je zamedziť prieťahy v konaní v prípadoch, ak účastník konania má sídlo alebo trvalý pobyt v zahraničí. Bod 5, ktorý máte v laviciach, ten sťahujem. A potom posledný návrh sa bude dotýka tohto bodu. Druhým návrhom je skupina pozmeňujúcich návrhov. Prvá je, v § 39 ods. 1, ktorý bude znieť: „(1) Banka a pobočka zahraničnej banky sú povinné viesť obchodnú knihu, v ktorej denne zaznamenávajú a) pozície v jednotlivých finančných nástrojoch, ktorej banka drží na obchodovanie na vlastný účet alebo na účel zabezpečenia iných obchodov s finančnými nástrojmi na vlastný účet, b) pozície v cenných papieroch v súvislosti s činnosťou podľa § 2 ods. 2 písm. i), c) pozície z nevyrovnaných obchodov s finančnými nástrojmi podľa písm. a) a z požiadania a vypožičania cenných papierov, ktoré sú finančnými nástrojmi podľa písm. a), a zo zabezpečovacích prevodov práv k cenným papierom, ktoré sú finančnými nástrojmi podľa písm. a), d) poplatky, odplaty (provízie), úroky, dividendy a zložené zábezpeky (margins) priamo spojené s finančnými nástrojmi podľa písm. a) až c). Finančné nástroje sa musia v obchodnej knihe denne oceňovať trhovými cenami daného dňa, ak sa v daný deň príslušný finančný nástroj na trhu neobchodoval, môže byť ocenený inou vhodnou cenou.“ Po druhé. V § 39 ods. 9 sa vypúšťajú slová „podrobnosti o obchodných knihách podľa ods. 1“ a zároveň sa na koniec § 39 pripája nový odsek 10, ktorý znie: „(10) Opatrením, ktoré vydá Národná banka Slovenska a ktoré sa vyhlasuje v Zbierke zákonov, sa ustanovia podrobnosti o obchodnej knihe podľa ods. 1 a o jej vedení, najmä čo sa rozumie pozíciami v obchodnej knihe, podrobnosti o finančných nástrojoch, čo sa rozumie trhovými cenami, v ktorých prípadoch sa použijú iné ceny ako trhové a čo sa nimi rozumie.“ Odôvodnenie máte uvedené v prílohe. Ďalšími pozmeňujúcimi návrhmi na liste označenom trojkou k § 119 ods. 3. V § 119 ods. 3 v prvej vete sa časť pred bodkočiarkou nahrádza takto: „Banky, pobočky zahraničných bánk a iné osoby sú najneskôr do 6 mesiacov odo dňa nadobudnutia účinnosti tohto zákona povinné zosúladiť s týmto zákonom svoje právne vzťahy voči tretím osobám, vzniknuté pri vykonávaní činnosti podľa doterajších predpisov.“ Po druhé. K čl. V. V čl. V sa slová „1. júla 2001“ nahrádzajú slovami „1. januára 2002“. Spomínal to už pán predseda výboru a z tohto dôvodu žiadam vyňať bod 71 spoločnej správy na osobitné hlasovanie a neschváliť ho, aby sme mohli schváliť iné termíny, ktoré som tu navrhol. Hovoril som, že v pozmeňujúcom návrhu č. 1 som stiahol bod 5, nahrádzam ho týmto návrhom: V čl. IV v poznámke pod čiarou k odkazu 3a), b) sa na začiatok vkladá slovo „napríklad“. Odôvodnenie: Navrhujeme rozšíriť povinnosť audítorov poskytovať informácie aj iných orgánom dohľadu alebo dozoru, predovšetkým Úradu pre finančný trh v súvislosti s pripravovaným zákonom o cenných papieroch a zákonom o poisťovníctve. Vážení páni poslanci, vážené panie poslankyne, prosím o podporu týchto návrhov. Ďakujem.